Kings weglating uit Superrugby bied nuwe geleenthede | News24
Kings weglating uit Superrugby bied nuwe geleenthede
Die Southern Kings en Cheetahs se langverwagte weglating uit Superrugby is met die aankondiging daarvan meestal nie as 'n slag begroet nie, maar eerder as 'n geleentheid danksy hul toekomstige deelname "in die noorde" wat wink.
Die finale aankondiging dat hulle in 'n uitgebreide Europese Pro 12-reeks, genaamd die Pro 14, gaan speel, volg eersdaags.
Die Kings en Cheetahs verdien lof vir die wyse waarop hulle die realiteit van hul weglating bestuur het. Danksy die "goeie en aanvaarbare skikking" met Saru is hul oë op die toekoms gerig. Vir hulle wink die vooruitsig om teen spanne soos Munster, Leinster, Newport Gwent Dragons, Scarlets, Ulster, Glasgow Warriors, Connacht en Treviso te speel in 'n reeks wat logistiek gesproke sin maak. Die Europese spanne kom speel ook hier.